b'\n_START_ARTICLE_\nMolly Malone (statue)\n_START_PARAGRAPH_\nMolly Malone er en statue for enden af g\xc3\xa5gaden Grafton Street i Dublin, Irlands hovedstad. Statuen forestiller den formodentlig fiktive person Molly Malone, der er beskrevet i sangen med samme titel, ogs\xc3\xa5 kendt som "Cockles and Mussels"._NEWLINE_Den velproportionerede bronze-statue blev afsl\xc3\xb8ret af byens dav\xc3\xa6rende borgmester Ben Briscoe under Dublins 1.000-\xc3\xa5rs f\xc3\xb8dselsdagsfestligheder i 1988. Afsl\xc3\xb8ringen fandt sted den 13. juni, der sidenhen i Irland er blevet d\xc3\xb8bt \'Molly Malone Dag\'. Statuen er skabt af den irske kunstner Jeanne Rynhart.\n_START_SECTION_\nMolly\n_START_PARAGRAPH_\nSkulpturen portr\xc3\xa6tterer Molly som en fager ung kvinde med velformet figur, ikl\xc3\xa6dt en 1700-tals kl\xc3\xa6dedragt. Den dybe nedsk\xc3\xa6ring, som afsl\xc3\xb8rer et nydeligt brystparti, var et ikke ukendt f\xc3\xa6nomen i den tids kl\xc3\xa6dedragter, der var tale om daglidags t\xc3\xb8j og ikke festt\xc3\xb8j._NEWLINE_Sangen fort\xc3\xa6ller om den smukke pige fra Dublin, som solgte fisk og skaldyr fra sin tr\xc3\xa6kvogn rundt om i byens gader, mens hun om natten var deltidsprostitueret. Men der er dog tale om gisninger og der findes ingen beviser for, at sangen er baseret p\xc3\xa5 historien om en virkelig person, hverken i det 17. \xc3\xa5rhundrede eller p\xc3\xa5 noget andet tidspunkt.\n_START_SECTION_\nK\xc3\xa6lenavne\n_START_PARAGRAPH_\nStatuen er blevet et fantastisk popul\xc3\xa6rt isl\xc3\xa6t i byens gadebillede og er et yndet fotoobjekt for turisterne. Ogs\xc3\xa5 de lokale har taget statuen til sig, endda i en s\xc3\xa5dan grad, at man har udstyret den k\xc3\xb8nne bronze-pige med en r\xc3\xa6kke \xc3\xb8genavne/k\xc3\xa6lenavne, s\xc3\xa5 som "The Tart With The Cart", "The Dish With The Fish", "The Trollop With The Scallop(s)", "The Dolly With the Trolley" og "The Flirt in the Skirt".'